***Magyarországi Egyházak Ökumenikus Tanácsa***

***Október a Reformáció Hónapja Bizottsága***

***Meghívja Önt Konferenciájára:***

***Egyház és Reformáció***

Szeretettel hívunk és várunk minden Érdeklődőt!

***Időpont: 2017. május 18., csütörtök 10:00-14:00***

***Helyszín: MEÖT Székház (1117 Budapest, Magyar tudósok krt. 3.)***

***Az előadások között középkori zenét hallhatunk:***

***TABULATÚRA régizene-együttes***

***IN MEDIAS BRASS QUINTET***

**Program:**

|  |  |  |
| --- | --- | --- |
| **10:00-10:20** | Köszöntés, nyitó áhítat, zene | **Steinbach József** |
| **10:20-10:35** | Reformációk, felekezetek, politikai kultúrák Európában | **Korányi András** |
| **10:40-10:55** | Törekvés az egyetlen egyház felé | **Kránitz Mihály** |
| **11:00-11:15** | Hit és hatalom. “...a győzelem, amely legyőzte a világot, a mi hitünk.” | **Ungvári Csaba** |
| **11:20-11:35** | Diszkusszió |  |
| **11:35-12:30** | Ebéd |  |
| **12:40-12:55** | Mit kezdjünk ma a Reformációval? | **Köntös László** |
| **13:00-13:15** | Az 1848: XX. törvénycikk jelentősége | **Bereczki Lajos** |
| **13:20-13:35** | A metodista bibliaértelmezés a reformáció tükrében és a mai ökumenikus összefüggésben | **Csernák István** |
| **13:40-13:55** | Diszkusszió |  |
| **13:55-14:00** | Zárszó, zene |  |



1. ***Reformációk, felekezetek, politikai kultúrák Európában***

Dr. Korányi András rektor-helyettes, Evangélikus Hittudományi Egyetem

A 16. századi reformátori mozgalmak mélységében járták át az európai keresztény civilizációt. Miközben a vallási, egyházi és hitbeli kérdésekben a sokszínűség ellenére is számos alapvető egyezés mutatkozik a reformátori tanításban, a társadalmi-politikai és kulturális beágyazódásban fontos különbségeket figyelhetünk meg az egyes irányzatok között. Milyen jellegzetességekben hatott a korabeli Európa politikai széttagoltsága, megerősödő nyelvi-kulturális diverzitása a reformációra? Milyen máig ható következményei lettek a kereszténység ekkor kialakuló felekezeti tagozódásának? Hogyan hatott mindez az újkori Európa története folyamán kibontakozó nemzeti és világnézeti eszmélődésre? A reformáció 500 éves jubileumi évében a kezdetektől máig ható, formáló erők áttekintése nemcsak a múlt, de jelen világunk alaposabb megértésében is a segítségünkre lehet.

1. ***Törekvés az egyetlen egyház felé***

Dr*.* Kránitz Mihály dékán, [Pázmány Péter Katolikus Egyetem Hittudományi Kar](https://www.google.hu/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwj3utf1hPHRAhXK1BoKHY8IApsQFggYMAA&url=http%3A%2F%2Fwww.htk.ppke.hu%2Ftelefonkonyv&usg=AFQjCNHWOIp2Pz1EgiyBW7qIoEK5U5UNbg&bvm=bv.146073913,d.d2s)

Krisztus egyetlen egyházat alapított, mégis több egyházról beszélünk. Közös *Credó*nkban megvalljuk az „*una, sancta, catholica et apostolica ecclesia*” valóságát – s ezen immár kétezer éve nem kellett változtatni. Melyek az egyházi létezés fontos elemei és mikor beszélhetünk krisztusi egyházról, melynek az alapjai az apostoli korra vezethetők vissza? A reformáció eltérő egyházi felfogást is hozott, mely akkor nem tette lehetővé a fogalmak tisztázását. Ma az ökumenikus párbeszéd útján az egyházak Krisztus egyetlen látható közösségének az elérésére törekszenek.

1. ***Hit és hatalom. “...a győzelem, amely legyőzte a világot, a mi hitünk.”***

Ungvári Csaba rektor-helyettes, Pünkösdi Teológiai Főiskola

A középkori nyugati kereszténység egységének egyik pillére a pápai primátus volt, amely a reformáció során megkérdőjeleződött, majd annak következményeképpen felbomlott. Az öt sola római egyházzal szembeni meghirdetése annak “lelkek feletti” hatalmát kérdőjelezte meg. A római egyház eddigi kizárólagos tekintélye megszűnt a politikában és a közéletben, mert a hit evangéliumának újrafelfedezése egyben a keresztény szabadság aranybullájának meghirdetését is jelenti. Az egyedül a Szentírás; az egyedül hit által; az egyedül kegyelemből; az egyedül Krisztus;  és az egyedül Istené a dicsőség olyan hitkiáltvány volt, amely mentén nem csak új gyülekezetek alakultak, hanem a régi egyházban is visszafordíthatatlan reformfolyamatokat katalizált. Vajon milyen aktualitása lehet korunkban az öt solának? Vajon milyen kiáltványt írnának a reformátorok korunk katolikus és protestáns felekezeteivel, egyházaival szemben?

1. ***Mit kezdjünk ma a Reformációval?***

Köntös László főjegyző, Magyarországi Református Egyház

Ez a kissé provokatív cím arra utal, hogy a Reformáció-érzelmezések történetében 2017. a korábbiakhoz képest teljesen új helyzetben találja a nyugati keresztyénséget. Míg korábban a keresztyén felekezetek többnyire egymáshoz viszonyítva értelmezték önmagukat, addig mára az egyházias keresztyénség brutális térvesztésével megjelent egy új viszonyítási pont, a „világ”, ahonnan nézve a keresztyénség egésze, minden korábbi törésvonal ellenére, egy platformra kerül, s amely nézőpont a Reformáció-értelmezések történetén belül is új kihívást jelent. A kérdésem az, hogy a ma domináns korszellem tükrében milyen érvényes üzenete lehet a Reformációnak. Van-e egyáltalán – az ismert közhelyeken túl – a Reformációnak az egyháziasság körein kívülre is szóló aktuális üzenete?

1. ***Az 1848: XX. törvénycikk jelentősége***

Bereczki Lajos rektor-helyettes, Baptista Teológiai Akadémia

A reformációt követő századokban folyamatos küzdelem zajlott a vallásszabadság megvalósításáért. Így volt ez hazánkban is. Egy mérföldkő volt ezen az úton az 1848 : XX. törvénycikk, amely „ A vallás dolgában” megnevezést kapta. Ebben először mondták ki :” E hazában törvényesen bevett minden vallásfelekezetekre nézve, különbség nélkül, tökéletes egyenlőség és viszonosság állapíttatik meg.”

Az előadásban szó lesz az előzményekről, a törvény létrejöttének hátteréről, az egyházak elképzeléseiről és a vallásügyi törvény végrehajtását célzó törekvésekről.

### A metodista bibliaértelmezés a reformáció tükrében és a mai ökumenikus összefüggésben

### Csernák István, volt szuperintendens, Magyarországi Metodista Egyház

A reformációban a Biblia újra a keresztény hit és az élet egyedüli zsinórmértékévé vált. Az anglikán egyházon belüli metodista ébredés 200 évvel a reformáció után továbbvitte ezt a gondolkodást. John Wesley hermeneutikájának négy alapgondolata van: Biblia, tradíció, tapasztalat és értelem, (a Biblia elsődlegességét mindig is hangsúlyozva). Ezeket később „hermeneutikai négyszög”-ként is idézik. Mi az, amit ma tanulhatunk a Bibliáról való gondolkodás, bibliaértelmezés tekintetében a 16. századi reformáció és a 18. századi metodista ébredés történetéből? Milyen lehetőségeket ad a mai ökumenikus bibliaértelmezés az egyházak közötti szeretetközösség erősítésére?